Aktsiaturg püsib stabiilne
Hoolimata kauplemisaktiivsuse tõusust ja börsisüsteemi päevakäibe ca 80protsendisest suurenemisest eelmise kauplemispäevaga võrreldes jäid aktsiate hinnatasemed Tallinna börsil suhteliselt rahulikuks. Domineerisid siiski tõusjad, mis päeva kokkuvõttes viis ÄP indeksi 0,15% üles, 356,32 punktile.
Tõus oleks võinud olla veidi suuremgi, kui üldise rahuliku tõusuliikumisega oleks kaasa läinud ka pangasektor. Hansapanga aktsia langes aga päevaga 0,28%, olles põhinimekirja ainus kaotaja, ja Ühispanga hind ei muutunud.
Märkimisväärne kauplemishuvi valitses Hansapanga aktsia vastu Helsingis, kus päeva jooksul vahetas omanikku ligi 60 000 aktsiat 5 miljoni krooni väärtuses. Aktsia hind kerkis Helsingi börsil 0,9% võrra, kuid jäi siiski ca 65 sendi võrra madalamale Hansapanga aktsia sulgemistasemest Tallinna börsil. Telekomi aktsia liikus välisbörsidel eile õhtul 112--117 kr vahemikus.
Välisbörsidel, millelt pikisilmi oodatakse indikatsiooni Eesti turule, tunti eile taas elavat huvi Merko Ehituse aktsia vastu. Frakfurdis ja Münchenis kaubeldi kokku 32 500 Merko aktsiaga ja aktsia hind kerkis seal 26,0--26,6 kroonini. Tallinnas sulgus aktsia 24,0 kroonil, kuid maaklerid prognoosivad, et hind liigub Saksamaa tasemete poole. Mis Saksamaal Merko aktsia vastu valitseva ostuhuvi taga on, pole hetkel teada.
Eile hommikul teatas Norma, et Avtovaziga sõlmitud uues allhanke lepingus on arvelduste aluseks Saksa mark fikseeritud kursiga USA dollari suhtes. See maandab Norma valuutakursi riski. Möödunud aastal sai Norma valuutakursi kahjumeid kokku 42,3 mln krooni suuruses summas.
Taas jääb mõistetamatuks, miks Avtovaz Normale selliseid teeneid osutab. Antud juhul siis valuutakursi riski enda õlule võttes. Igatahes on Norma ja Avtovazi hea läbisaamine ettevõtte aktsionäridele kasulik. Eile liikuski Norma aktsia Tallinna börsil 2,27 protsendi võrra üles, olles ühtlasi põhinimekirja edukaim.